Fjórir innbrotsþjófar voru í bókstaflegri merkingu gripnir í bólinu í sumarbústað við Eyrarvatn í Svínadal um hádegisbil í gær . Komið var að þeim sofandi í bústaðnum sem þeir höfðu brotist inn í . Voru þeir með nokkuð af þýfi og fíkniefnum í fórum sínum er þeir voru handteknir . Frá þessu er greint á fréttavefnum mbl.is . Að sögn lögreglunnar í Borgarnesi var athugull lögreglumaður frá Selfossi , sem dvaldi í fríi sínu í Svínadal sem uppgötvaði um hádegisbil í gær að brotist hefði verið inn í bústað í hverfinu og að líklega væru þjófarnir enn á staðnum . Hann hafði strax samband við kollega sína og sendir voru lögreglubílar frá Akranesi og Borgarnesi á vettvang . “ Þarna var skjótt og hárrétt brugðist við , ” segir Theodór Þórðarson , yfirlögregluþjónn í Borgarnesi . Fólkið sem var handtekið er á aldrinum 18 til 32 ára og er grunað um að hafa verið á ferðinni á þessum slóðum áður og einnig í Árnessýslu .